Doložka finančných, ekonomických, environmentálnych vplyvov
a vplyvov na zamestnanosť

a)	v prvej časti – vyčíslenie (odhad) finančných dôsledkov na štátny rozpočet, vrátane vyčíslenia dôsledkov na počty zamestnancov štátnych rozpočtových a príspevkových organizácií:

1.	Z Dlhodobého plánu štruktúry a rozvoja ozbrojených síl Slovenskej republiky – model 2010 nevyplývajú žiadne vyššie požiadavky na štátny rozpočet ako je vládou garantovaný podiel výdavkov pre rozpočtovú kapitolu MO SR vo výške 1,89 HDP a 2% HDP od roku 2006. Kvantifikáciu finančných dôsledkov                         ( v zmysle návodu z Úradu vlády SR ) neuvádzame, nakoľko 1,89 % podiel výdavkov pre rezort obrany z HDP v bežnom roku a v nasledujúcich dvoch rozpočtových rokoch nebude mať dopad na štátny rozpočet.
2.	Z Dlhodobého plánu štruktúry a rozvoja ozbrojených síl Slovenskej republiky – model 2010 nevyplývajú žiadne dopady na rozpočet štátnych fondov.
3.	Z Dlhodobého plánu štruktúry a rozvoja ozbrojených síl Slovenskej republiky – model 2010 nevyplývajú žiadne dopady na rozpočty obcí
4.	Z Dlhodobého plánu štruktúry a rozvoja ozbrojených síl Slovenskej republilky – model 2010 nevyplývajú žiadne dopady na rozpočty Fondu národného majetku                a Slovenského pozemkového fondu.

d) štvrtá časť – odhad dopadov na zamestnanosť:
Ad bod 1. v prípade priameho poklesu zamestnanosti 

V rámci redukcie počtov (ktorá súvisí aj redukciou hodnostnej štruktúry) prepúšťanie profesionálnych vojakov a občianskych zamestnancov sa bude vykonávať v súlade  s platnými všeobecne záväznými právnymi predpismi, pričom sa budú využívať na tento účel programy prepúšťania. 
Ak v tejto súvislosti budeme chápať počet pracovných (služobných) miest len tie miesta, ktoré zastávajú profesionálni vojaci a občianski zamestnanci, tak počet vojenského a civilného personálu od roku 2001 sa bude postupne redukovať o 19489 osôb. Z toho o 4488 dôstojníkov, 1521 práporčíkov (podpráporčík až nadpráporčík) a 8117 občianskych zamestnancov. 
U profesionálnych vojakov okrem prirodzenej odchodovosti z dôvodov nezávislých od  profesionálnych vojakov (dosiahnutie vyššieho veku, zdravotné dôvody a pod.) sa využije  legislatívna možnosť prepúšťania zo služobného pomeru na základe rozhodnutia služobných orgánov s príslušnou personálnou pôsobnosťou. Ide najmä o obligatórny dôvod prepustenia zo služobného pomeru, ak v dôsledku zníženia početných stavov ozbrojených síl alebo v dôsledku organizačných zmien nie je pre profesionálnych vojakov iné vhodné zaradenie. Ďalej pôjde o fakultatívny dôvod prepustenia zo služobného pomeru, ak profesionálny vojak  splnil alebo  splní podmienky nároku na výsluhový dôchodok alebo na starobný dôchodok alebo dosiahol (dosiahne) vekovú hranicu ustanovenú pre príslušnú vojenskú hodnosť a neplní prevzatý záväzok na profesionálnu službu. Skončenie služobného pomeru prepustením vyplýva z príslušných ustanovení zákona č. 370/1997 Z. z. o vojenskej službe v znení neskorších predpisov, pričom sociálne zabezpečenie vyplýva zo súčasnej právnej úpravy sociálneho zabezpečenia vojakov. Výsluhové zabezpečenie profesionálnych vojakov po skončení služobného pomeru a jeho výška (výsluhový príspevok, odchodné, výsluhový dôchodok) je ustanovené v zákone č. 114/1998 Z. z. o sociálnom zabezpečení vojakov v znení neskorších predpisov. Tu poznamenávam, že vo vzťahu k redukcii počtov vojenského personálu je pripravovaný nový návrh zákona o sociálnom zabezpečení policajtov a vojakov, ktorý v sebe obsahuje aj programy prepúšťania pre profesionálnych vojakov, a to:

* Nárok na výsluhový dôchodok po 15 rokoch vojenskej služby
Tento program umožní prepustiť profesionálneho vojaka už po najmenej 15 rokoch vojenskej služby (v súčasnosti po 20 rokoch), keď mu vznikne nárok na trvalo poskytovaný výsluhový dôchodok vo výške 30 % priemerného hrubého služobného príjmu za posledný kalendárny rok. Percentuálna výška výsluhového dôchodku sa profesionálnemu vojakovi bude zvyšovať v závislosti od dĺžky vojenskej služby, najviac však 60 % po 30 rokoch výkonu vojenskej služby. Týmto programom bude zabezpečená dôstojná životná úroveň vojakov po skončení profesionálnej služby bez negatívnych vplyvov na rodinu.
* Nárok na zvýhodnený výsluhový dôchodok za neodslúžené roky
Tento program bude zvýhodňovať tých profesionálnych vojakov, ktorí vykonali viac ako 15 rokov vojenskej služby, ale menej ako 30 rokov a musia nedobrovoľne odísť z profesionálnej služby z organizačných dôvodov. Týmto vojakom sa pripočíta polovica času vojenskej služby, ktorý im bude chýbať do plného nároku na výsluhový dôchodok (t. j. do 30 rokov služby) a prizná sa príslušná percentuálna čiastka k vypočítanej výmere výsluhového dôchodku. 
* Úprava výpočtu odchodného
V tomto programe sa počíta s tým, že profesionálnym vojakom sa prizná odchodné, ak vykonajú najmenej 5 rokov vojenskej služby, a to vo výške 1 platu a bude sa zvyšovať za každý skončený rok výkonu vojenskej služby o polovicu platu (ide o analógiu odchodného podľa súčasne platných právnych predpisov).
* Zvýšenie odchodného
Tento program sa takisto bude predovšetkým vzťahovať na profesionálnych vojakov prepustených v nasledujúcom  období  v dôsledku zníženia početných stavov ozbrojených síl alebo v dôsledku organizačných zmien, a to na tých, ktorí majú odslúžených viac ako 5 rokov a menej ako 15 rokov vojenskej služby. Týmto profesionálnym vojakom v úsilí zabezpečiť čo najplynulejší prechod do civilného sektora sa priznané odchodné zvýši o 3 priemerné mesačné platy. Ak im všeobecný nárok pri menej ako 5 rokov služby nevznikne, prizná sa im vo výške 3 mesačných platov. 
* Výsluhový príspevok ako rekvalifikačná dávka
Tento program je zameraný na profesionálnych vojakov, ktorí nemajú skončených aspoň 15 rokov výkonu vojenskej služby. Týmto vojakom sa dočasne (počas 1 až 3 rokov) bude vyplácať výsluhový príspevok ako rekvalifikačná dávka (pozn. títo profesionálni vojaci spravidla pri prepustení nedosiahnu vek 35 rokov a majú reálnu šancu na druhú kariéru v civilnom zamestnaní). Profesionálny vojak bude poberať výsluhový príspevok počas jedného roka, ak vykonával vojenskú službu viac ako 5 rokov a menej ako 9 rokov; dva roky, ak vykonával vojenskú službu viac ako 9 a menej ako 12 rokov a tri roky, ak vykonával vojenskú službu viac ako 12 a menej ako 15 rokov.
•	Predĺženie doby poberania výsluhového príspevku

V tomto programe, ktorý je zameraný na profesionálnych vojakov, ktorí budú prepustení z vojenskej služby z organizačných dôvodov alebo v dôsledku zníženia početného stavu ozbrojených síl, sa počíta s tým, že doba poberania výsluhového príspevku sa predĺži 

o 1 rok, t. j. z jedného na dva roky za najmenej 5 rokov vojenskej služby, z dvoch na tri roky za viac ako  9, ale menej ako 12 rokov služby a z troch na štyri roky za viac ako 12 rokov, ale menej ako 15 rokov služby. Pri vykonaní menej ako 5 rokov vojenskej služby sa výsluhový príspevok bude vyplácať pre týchto profesionálnych vojakov po dobu jedného roka.
Súčasťou programov prepúšťania je i pomoc pri prechode na národný trh práce. Uvedený program počíta s aktívnou pomocou profesionálnym vojakom pri uplatnení sa na trhu práce. V začiatkoch pôjde predovšetkým o poradenskú, konzultačnú a odbornú pomoc pri orientácii sa na trhu práce. Postupne sa počíta aj s finančnou pomocou na základe prísne určených kritérií. Súčasťou tejto pomoci je aj zabezpečenie rekvalifikačných kurzov pred prepustením zo služobného pomeru podľa možností ozbrojených síl. 

Osobitná pozornosť bude venovaná programom prepúšťania pre občianskych zamestnancov, ktorí budú v rámci znižovania počtov uvoľňovaní z pracovného pomeru
 v ozbrojených silách. Súčasný počet civilného personálu predstavuje 12 536 osôb. Plánovaný počet civilného personálu v Ozbrojených silách SR - model 2010 k 31. decembru 2006 predstavuje 4 419 osôb. Celkový úbytok bude predstavovať 8 117 občianskych zamestnancov.

Znižovanie počtu civilného personálu sa predpokladá dosiahnuť týmito programami:
a)	prevodom  činností do civilného sektora (napr. stravovacie, ubytovacie, zdravotnícke a kultúrne služby, opravárenské činnosti a pod.) – 2 900 osôb,
b)	možnosť zriadenia príspevkových organizácií v pôsobnosti rezortu ministerstva obrany na prísne účelové činnosti, ktoré umožňujú všeobecne záväzné právne predpisy,
c)	prijatím občianskych zamestnancov, predovšetkým mužov do 35 rokov veku uvoľnených z organizačných dôvodov, do služobného pomeru na funkcie plánované pre poddôstojníkov – 1 400 osôb,
d)	poskytnutie odstupného vo výške najmenej 5-násobku priemerného mesačného zárobku,
e)	poskytovanie rekvalifikačných programov podľa možností ozbrojených síl (napr. počítačový kurz, kurz účtovníctva, kurz vedenia administratívy, základné zváračské a kuričské kurzy, rozšírenie vodičského oprávnenia na nákladné automobily),
f)	občianski zamestnanci, u ktorých dôsledky zníženia počtu civilného personálu budú menej závažné, pretože sú sociálne zabezpečení: 
1.	poberatelia starobného dôchodku – 1 165 osôb, 

2.   poberatelia výsluhového dôchodku  a zamestnanci na určitý čas – 1247 osôb.
Aj napriek uplatneniu uvedených bude uvoľnených na trh práce z dôvodu organizačných zmien minimálne 1 405 občianskych zamestnancov.

Ad bod 2. v prípade rastu zamestnanosti.

Postupnú profesionalizáciu ozbrojených síl (má byť ukončená do konca roku 2006) môžeme chápať ako vytváranie nových pracovných príležitostí pre občanov Slovenskej republiky, ktorí spĺňajú podmienky pre prijatie do služobného pomeru ustanovené príslušnými všeobecne záväznými právnymi predpismi. Uvedené je v priamej súvislosti tak s celkovou redukciou počtov, ako i so znižovaním počtu vojakov základnej služby a nárastom počtu profesionálnych vojakov.
Do roku 2006 sa zvýši počet poddôstojníkov o 2926 (čatár až štábny nadrotmajster) a mužstva (vojak až desiatnik) o 7944. Celkovo sa teda jedná o vytvorenie 10 870 nových pracovných (služobných) miest pre občanov Slovenskej republiky – budúcich profesionálnych vojakov.
	Vzhľadom na to, že profesionálne ozbrojené sily budú klásť vysoké požiadavky na permanentné doplňovanie (regrutáciu) novým vojenským personálom, bude regrutácia občanov Slovenskej republiky na výkon profesionálnej služby vo všetkých hodnostných kategóriách  ťažiskovou a rozhodujúcou úlohou ozbrojených síl nielen v súčasnom období, ale aj v budúcnosti. 
Cieľom bude vytvoriť a rozvinúť komplexný systém personálneho marketingu na získanie vhodných uchádzačov o výkon profesionálnej služby v ozbrojených silách v potrebnom počte, v požadovanej kvalite, štruktúre a čase. Systém podporiť vhodnými motivačnými a stimulačnými programami, ktoré urobia profesionálnu službu konkurencieschopnú na trhu práce a u mladých ľudí budú vzbudzovať záujem o výkon vojenských povolaní, ako aj snahu o udržanie sa v tejto službe. V ozbrojených silách súčasne zlepšiť podmienky na výkon profesionálnej služby, ohodnotiť kvalitný výkon práce a zároveň vhodne zabezpečiť tých vojakov, ktorí odchádzajú z profesionálnej služby. Tieto skutočnosti umožnia vytvoriť pozitívny obraz ozbrojených síl a podporia regrutáciu. Za ťažisko regrutačného úsilia považovať doplňovanie hodnostnej kategórie mužstva a poddôstojníkov.
Za týmto účelom bude zriadených osem regrutačných stredísk, ktoré budú dislokované podľa vyšších územných celkov v miestach, kde je väčšia konglomerácia obyvateľstva a dislokácia vojsk, alebo kde vzniknú vhodné podmienky na regrutáciu a registráciu. Umiestnenie stredísk – Bratislava, Trenčín, Nitra, Banská Bystrica, Žilina, Liptovský Mikuláš, Prešov a Košice. 
Regrutačným zdrojom na doplňovanie  hodnostných kategórií mužstva a poddôstojníkov sú občania Slovenskej republiky, ktorí majú skončené najmenej stredné odborné vzdelanie. Môžu byť však regrutovaní – v prípade záujmu – aj občania s vyšším stupňom vzdelania. Títo občania by mohli byť vzhľadom na dosiahnuté vzdelanie a v závislosti od hodnotenia 
úspešnejší v kariérnom postupe s možnosťou prechodu do hodnostnej kategórie práporčíkov alebo dôstojníkov. Regrutačný zdroj pre mužstvo a poddôstojníkov tvoria:

a)	vojaci základnej služby (do 31. decembra 2006) – tento zdroj je v súčasnosti najvýhodnejší, pretože okamžite po skončení základnej služby môže byť s mnohými vojakmi základnej služby uzatvorený kontrakt (najmenej na tri roky) s predurčením na konkrétnu funkciu v odbornosti, ktorú vykonávali počas výkonu základnej služby, s minimálnymi nákladmi na ďalší výcvik,
b)	vojaci v zálohe – vhodný zdroj na doplnenie, najmä z hľadiska ich predchádzajúceho výcviku počas výkonu základnej služby. Na základe výberu bude s nimi uzatvorený kontrakt (najmenej na tri roky) a podľa potreby po absolvovaní odborného kurzu (dĺžka závisí od dĺžky času od skončenia základnej služby a od toho, či daný vojak bude pripravovaný na inú, než dosiahnutú odbornosť), príp. kurzu líderstva budú ustanovení na predurčenú funkciu v príslušnej hodnosti,
c)	študenti a absolventi civilných vysokých a stredných škôl tých študijných odborov a špecializácií, ktoré sú najvýhodnejšie na výkon potrebných vojenských povolaní; najvýhodnejšie je s nimi nadviazať kontakt v predposlednom a poslednom ročníku štúdia,
d)	najlepší príslušníci mužstva so stredným odborným vzdelaním, ktorým v rámci kariérneho postupu sa umožní nadstavbové štúdium na civilnej strednej škole s cieľom získania úplného stredného odborného vzdelania,
e)	najlepší poddôstojníci vo vojenskej  hodnosti rotný, ktorým sa na základe konkurenčného výberu umožní v rámci kariérneho postupu štúdium na vysokej škole a postup do kategórie dôstojníkov,
f)	najlepší poddôstojníci vo vojenskej hodnosti čatár, technických, logistických, administratívnych  a špeciálnych odborností (na základe konkurenčného výberu), ktorým sa umožní po absolvovaní príslušného kurzu postup do kategórie práporčíkov.
Regrutačným zdrojom na doplňovanie  hodnostnej kategórie práporčíkov sú občania Slovenskej republiky, ktorí majú skončené najmenej  úplné stredné alebo úplné stredné odborné vzdelanie. Môžu byť však získavaní –  v prípade záujmu – aj občania s vyšším stupňom vzdelania. Títo občania by mohli byť vzhľadom na dosiahnuté vzdelanie a dosiahnuté hodnotenie úspešnejší v kariérnom postupe. Hodnostná kategória práporčíkov je predurčená na výkon funkcií technických, logistických, administratívnych a špeciálnych odborností. Regrutačný zdroj pre práporčíkov tvoria:
a)	občania s príslušným vzdelaním a odbornosťou (špecializáciou), ktorí sa regrutujú už do kategórie mužstva a poddôstojníkov s možným predurčením na výkon práporčíckych funkcií; v hodnostnej kategórii mužstva a poddôstojníkov pritom vykonávajú funkcie v odbornostiach ustanovených pre kategóriu práporčíkov. Kontrakt sa uzatvára najmenej na čas troch rokov s možnosťou predĺženia podľa potrieb ozbrojených síl,
b)	najlepší poddôstojníci vo vojenskej hodnosti čatár, budú na základe konkurenčného výberu  vyslaní do práporčíckeho kurzu a po jeho úspešnom absolvovaní povýšení do práporčíckej hodnosti a ustanovení do príslušnej funkcie.
	Regrutačným zdrojom na doplňovanie  hodnostnej kategórie dôstojníkov sú občania Slovenskej republiky so skončeným vysokoškolským vzdelaním, a to:

a)	absolventi vojenských vysokých škôl,
b)	absolventi civilných vysokých škôl vybraných študijných odborov a špecializácií; po úspešnom absolvovaní základnej a odbornej prípravy sú povýšení do dôstojníckej hodnosti poručíka a ustanovení do príslušnej funkcie,
c)	v rámci konkurenčného výberu najlepší poddôstojníci vo vojenskej hodnosti rotný po úspešnom absolvovaní dôstojníckeho kurzu sú povýšení do dôstojníckej hodnosti poručíka (predpokladá sa, že takéto doplňovanie bude predstavovať približne 12 % modelového počtu každoročného doplňovania dôstojníkov),
d)	kontrakt sa uzatvára najmenej na čas piatich rokov s možnosťou predĺženia podľa potrieb ozbrojených síl.
	Prístup k príprave na výkon profesionálnej služby štúdiom na vojenských školách alebo priamym vstupom  na výkon profesionálnej služby v ozbrojených silách majú všetci občania Slovenskej republiky bez ohľadu na pohlavie, ktorí spĺňajú podľa príslušných právnych predpisov ustanovené podmienky. Z tohto hľadiska ozbrojené sily plne rešpektujú rovnocennosť príležitostí pre mužov a ženy, čo sa týka prístupu k príprave na výkon povolania, prístupu na výber povolania, ako aj na výkon samotného povolania. 
	Jedinými spresnenými kritériami pre ženy, ktoré vyplývajú zo súčasných právnych predpisov, sú  dobrovoľné prevzatie brannej povinnosti, osobitné podmienky výkonu vojenskej služby profesionálnej vojačky, činnosti, ktorých výkon je zakázaný ženám vo všeobecnosti, teda aj profesionálnym vojačkám. Z hľadiska zvyšovania počtu žien v ozbrojených silách sa predpokladá:
a)	rozšíriť počet funkcií vo všetkých hodnostných kategóriách, ktoré môžu vykonávať profesionálne vojačky, s cieľom zvýšiť  ich stav zo súčasných 4 % na 9 % až 10 % a súčasne vymedziť funkcie, ktoré nie sú pre ženy vhodné z tých dôvodov, že vyžadujú výkon činností, ktoré sú pre nich podľa lekárskeho posudku fyzicky neprimerané alebo ohrozujú ich materstvo,
b)	vytvoriť optimálne pracovné podmienky na výkon služby profesionálnych vojačiek vo vojenských útvaroch a zariadeniach (podmienky na osobnú hygienu, odpočinok a ďalšie štandardné materiálno-technické zabezpečenie pracoviska),  
c)	systémovo riešiť problematiku žien v Armáde Slovenskej republiky v rámci nových právnych predpisov, zvýšiť propagáciu vojenskej služby žien v ozbrojených silách v civilnej verejnosti s cieľom regrutovať ich na výkon profesionálnej služby.
Pre názornosť uvádzam celkové predpokladané náklady jednotlivých programov vzťahujúcich sa k personálu.